Femina - Hazai sztár - Pokorny Lia új szerepben! A Csillag Születik után is számítanak rá
Pokorny Lia új szerepben! A Csillag Születik után is számítanak rá
Pokorny Lia a Csillag Születik után munkával tölti a nyár egy részét.
Pokorny Lia a Csillag Születik befejeztével sem marad munka nélkül, a nyár egy részét már új társulatával tölti: a Centrál Színházzal ő is fellép a XIII. Keszthelyi Nyári Játékokon, a Festetics-kastély kertjében.
Augusztus elején a Black Comedy egyik szereplőjeként lesz látható többek között Liptai Claudia, Schmied Zoltán, Kovács Patrícia és Simon Kornél mellett.
- Nekem itt a helyem
A 40 éves sztár ezzel a vígjátékkal mutatkozott be idén márciusban a Centrál Színházban.
- Amikor eljöttem az Új Színházból, akkor Puskás Tamás volt az első ember, aki azonnal szerepet ajánlott, és már a Black Comedy próbaidőszaka alatt említette, hogy szeretne velem beszélni a jövőről. Amikor pedig megkért, hogy szerződjek le a színházba, én azonnal boldogan igent mondtam, bár még ősszel felmerült bennem, hogy szabadúszóként folytatom - mesélte.
A színésznő azt is alig várja, hogy felléphessen a Festetics-kastély festői környezetében, mert ilyen különleges lehetőség még nem adatott meg neki.
Valószínűleg a Balaton közelsége is csalogató a nyári melegben, emellett az is fontos számára, hogy milyen kollégákkal dolgozik együtt.
- A Centrál Színházban olyan társulattal találkoztam, hogy többé nem volt kérdés számomra, hogy nekem itt a helyem - mondta.
Földes Eszter is az Új Színházból érkezett
Ugyancsak az Új Színházból érkezik a Centrál Színház társulatához Földes Eszter, aki 2010-ben végzett a Színház- és Filmművészeti Egyetemen, és aki a társulatról hasonlóképp vélekedik, mint Pokorny Lia.
- Barátságos a hangulat a színházban. Úgy érzem, jó energiákkal teli helyre kerülök, szóval most felülök erre a hullámra, és hagyom, hadd sodorjon. Mindent megteszek, hogy jól éljek azzal a bizalommal, amit most kaptam - nyilatkozta a fiatal színésznő.
Pokorny Lia és Földes Eszter a társulattól távozó Schmied Zoltán és Kovács Vanda helyére érkeznek a Révay utcai teátrumba.